### 14.    Beslutning om godkendelse af principper for stærke børnefællesskaber med høringssvar

**Åbent**

Sagsnr.: 326-2018-12616       J.nr.: 17.00.00           Dokumentnr.:
326-2018-235541

**Sagstype**

Beslutning.

**Resume og sagens baggrund**

Stærke børnefællesskaber er et centralt fokusområde for
kommunens skoler og specialtilbud. På baggrund af evalueringen af
inklusionsstrategien er der blevet udarbejdet nogle principper for stærke
børnefællesskaber, som skal afløse inklusionsstrategien fra 2013. Børn- og
Familieudvalget sendte principperne i høring i august.

**Indstillinger**

Direktøren indstiller, at

1. Plads til
mangfoldighed, nærhed, målrettet faglighed og fleksibilitet vælges som kommunens
principper for stærke børnefællesskaber

2. Udvalget
beslutter en prioritering af principperne på baggrund af høringssvarene

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

I forlængelse af evalueringen af
kommunens inklusionsstrategi, er der brug for at tage stilling til, hvilke
principper der skal være retningsgivende for det fremtidige arbejde med stærke
børnefællesskaber. Et forslag til principper, samt prioritering, har været i
høring blandt skolebestyrelserne, MED-udvalgene på skolerne, ad hoc
MED-udvalget og Handicaprådet.

De høringsberettigede parter har
i alt indsendt 27 høringssvar. Derudover er der kommet et høringssvar fra
Danmarks Lærerforening og et høringssvar fra en forældrerepræsentant. Som bilag
vedlægges høringsmaterialet, samt høringssvarene i deres fulde længde.

*Valg af principper*

Dan Eriksen fire forslag
til principper er:

* *Plads til
  mangfoldighed:* Dette princip handler om at anerkende, at børn er
  forskellige og at hvert barn rummer muligheder og ressourcer, som kan
  bringes i spil i fællesskabet. Nogle børn oplever større udfordringer i
  skolen end andre børn, men alle børn er en del af skolen. Der arbejdes med
  at skabe et læringsmiljø, hvor der skabes mulighed for, at alle børn kan
  deltage, lære og trives.
* *Nærhed:*
  Nærhedsprincippet handler om, at ethvert barn har mulighed for at gå i
  skole så tæt på det lokale nærmiljø som muligt. På den måde mindskes
  barnets daglige transporttid, og barnet kan danne venskaber med andre børn
  og deltage i fritidsaktiviteter i nærmiljøet. Nærheden til skolen er på
  den måde medvirkende til at give barnet gode betingelser for at være en
  del af et meningsfuldt fællesskab - også uden for skolen.
* *Målrettet
  faglighed:* Dette princip indebærer, at skolerne skal være rustede til
  at imødekomme det enkelte barns særlige behov. Når der er stor bredde i
  elevgruppen, stiller det store krav til medarbejdernes kompetencer og evne
  til at skabe faglige læringsmiljøer. Indsnævres målgruppen, vil man gennem
  kompetenceudvikling og faglig sparring kunne sikre, at medarbejdergruppen
  har mere faglig viden om elevernes udfordringer. Undervisningen vil
  lettere kunne tilpasses til elevernes behov og eleverne vil i højere grad
  gå sammen med elever, der ligner dem selv.
* *Fleksibilitet:*
  Princippet om fleksibilitet indebærer, at man lægger vægt på at kunne reagere
  hurtigt og effektivt på ændringer i barnets behov eller elevgruppens sammensætning.
  Det handler om at have et skolevæsen og nogle understøttende funktioner,
  som kan reagere hurtigt, når man bliver opmærksom på, at et barn har behov
  for ekstra støtte, et andet skoletilbud eller lignende. Ligeledes bør man
  på alle skoler have fleksibilitet til at lave holddeling og tilrettelægge
  undervisningen på den mest hensigtsmæssige måde.

7 høringssvar nævner, at man
tilslutter sig valget af principper. De øvrige høringssvar forholder sig ikke
direkte til valget af principper. Tabellen herunder indeholder nogle af de
kommentarer til de enkelte principper, som høringssvarene nævner. Der gøres
opmærksom på, at man kun ved at læse høringssvarene i deres fulde længde kan få
indblik i alle argumenter og forslag, som beskrives heri.

|  |  |
| --- | --- |
| Plads til mangfoldighed | Behov for udvikling af fælles forståelsesramme for mangfoldighed  Forskellighed og mangfoldighed styrker den enkelte elev, men nødvendigvis ikke den enkelte klasse |
| Nærhed | Lille fagligt miljø ses ikke som en fordel  Nærhed forhindrer, at nogle elever bliver ekskluderet fra almenområdet  Små skoler er gode til at inkludere  Ville ønske, at transporttiden for elever på specialskoler kunne nedbringes |
| Målrettet faglighed | Fokus på kendskab til hinandens praksis og metoder mellem almen- og specialområdet  Faglige netværk findes også på tværs af skoler  Styrket faglighed forudsætter øget fleksibilitet, så elevgrundlaget passer til folkeskolens mål, krav og indhold  Det er muligt at have mange kompetencer på den enkelte skole, men ikke alle |
| Fleksibilitet | Eventuel ledig kapacitet i et specialtilbud kan tilføres almenområdet  De mindre skoler er også fleksible  Små skoler og årgange med kun et spor har sværere ved at tilpasse klassesammensætningen eller tilbyde holdundervisning  Der anbefales en hurtigere sagsgang for børn i mistrivsel  Det skaber fleksibilitet, at inklusionscentrene er tilknyttede til almenskolen og har en vis volumen  Princippet favoriserer store enheder og lægger op til en skolestrukturdebat, der ikke har noget at gøre med stærke børnefællesskaber |

Høringssvarene vil indgå i det
videre arbejde med stærke børnefællesskaber.

*Prioritering af principperne*

I høringsmaterialet foreslås det,
at alle fire principper kombineres, men at de vægtes forskelligt. Inden for den
nuværende økonomiske ramme kan alle fire principper nemlig ikke vægtes lige
højt. Den prioritering, som foreslås, er:

1. Fleksibilitet

2. Plads
til mangfoldighed

3. Målrettet
faglighed

4. Nærhed

I forhold til tidligere, hvor
inklusionsstrategien var gældende, er der i dette forslag skruet lidt ned for *plads
til mangfoldighed* og op for *målrettet faglighed*. Der er desuden
blevet skruet ned for princippet om *nærhed* og op for *fleksibilitet*.

22 høringssvar har forholdt sig
direkte til prioriteringen af principperne. Udregnes et gennemsnit af disse
prioriteringer, ser prioriteringen således ud:

1. Fleksibilitet

2. Målrettet
faglighed

3. Plads
til mangfoldighed

4. Nærhed

*Det videre arbejde med anbefalingerne fra evalueringen*

Der er nedsat en projektgruppe, som arbejder med
implementering af anbefalingerne fra evalueringen af inklusionsstrategien.
Projektgruppen arbejder på nuværende tidspunkt på et notat, der beskriver
forskellige muligheder for organisering inden for følgende tre områder:

· Inklusionscentrene

· Behandlingsdelen på specialskolerne

· SFO på specialskoler og skoler med inklusionscentre

I arbejdet inddrages repræsentanter for skolernes ledelse,
medarbejdere og forældre.

Derudover arbejder projektgruppen også med implementeringen
af det ressourcefokuserede børnesyn, implementeringen af samarbejdsmodellen og
organiseringen omkring inklusionsformidlere og skolekonsulenter.

Vedlagt sagen er den samlede plan for arbejdet med
anbefalingerne fra evalueringen.

**Økonomiske konsekvenser**

Ingen.

**Børn- og Familieudvalgets møde
den 3. oktober 2018:**

Anbefales, dog således at prioriteringen mellem principperne
følger høringssvarene som følger: 1. Fleksibilitet, 2. Målrettet faglighed, 3.
Plads til mangfoldighed, 4. Nærhed.

**Økonomiudvalgets møde den 24.
oktober 2018:**

Anbefales.

**Bilag**

|  |  |
| --- | --- |
| Samlede høringssvar vedr. stærke børnefællesskaber | 326-2018-238367 |
| Notat - Principper for stærke børnefællesskaber - Forslag til den fremtidige prioritering af principper | 326-2018-204640 |
| Plan for arbejdet med anbefalinger fra evalueringen af inklusionsstrategien | 326-2018-238732 |